title: 2012/608/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu spoločného podniku ENIAC za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu spoločného podniku ENIAC za rozpočtový rok 2010

text:
               17.10.2012

               SK

               Úradný vestník Európskej únie

               L 286/320

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu spoločného podniku ENIAC za rozpočtový rok 2010
   (2012/608/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku ENIAC za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky spoločného podniku ENIAC za rozpočtový rok 2010 spolu s odpoveďami spoločného podniku (1),

               —

               so zreteľom na odporúčanie Rady z 21. februára 2012 (06086/2012 – C7-0050/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 72/2008 z 20. decembra 2007, ktorým sa zakladá spoločný podnik ENIAC (3),

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0112/2012),

               1.

               udeľuje výkonnému riaditeľovi spoločného podniku ENIAC absolutórium za plnenie rozpočtu spoločného podniku za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi spoločného podniku ENIAC, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 368, 16.12.2011, s. 48.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 21.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu spoločného podniku ENIAC za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku spoločného podniku ENIAC za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky spoločného podniku ENIAC za rozpočtový rok 2010, spolu s odpoveďami spoločného podniku (1),

                  —

                  so zreteľom na odporúčanie Rady z 21. februára 2012 (06086/2012 – C7-0050/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Rady (ES) č. 72/2008 z 20. decembra 2007, ktorým sa zakladá spoločný podnik ENIAC (3),

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0112/2012),

                  A.

                  keďže spoločný podnik ENIAC (ďalej len „spoločný podnik“) bol založený 20. decembra 2007 na obdobie 10 rokov s cieľom vymedziť a realizovať výskumný plán pre vývoj kľúčových kompetencií v nanoelektronike v rôznych oblastiach použitia;

                  B.

                  keďže spoločný podnik získal finančnú autonómiu v júli 2010;

                  C.

                  keďže spoločný podnik sa nachádza v počiatočnej fáze a na konci roku 2010 nemal ešte v plnej miere zavedený systém vnútornej kontroly ani systém finančného výkazníctva;

                  D.

                  keďže Dvor audítorov vo svojich správach o overení ročnej účtovnej závierky spoločného podniku za rozpočtový rok 2010 vyjadril výhrady voči vierohodnosti vedenia účtov, pretože spoločný podnik do účtovnej závierky nezahrnul výkaz o výsledku rozpočtového hospodárenia a jeho odsúhlasenie s výkazom hospodárskeho výsledku;

                  E.

                  keďže Dvor audítorov vo svojich správach o overení ročnej účtovnej závierky spoločného podniku za rozpočtový rok 2010 uvádza, že získal primeranú istotu o tom, že príslušné transakcie sú zákonné a správne;

                  F.

                  keďže maximálna výška príspevku Únie na obdobie 10 rokov pre spoločný podnik je 450 000 000 EUR, ktoré sa uhradia z rozpočtu siedmeho rámcového programu pre výskum;

                  G.

                  keďže za rozpočtový rok 2010 rozpočet spoločného podniku predstavoval 38 440 000 EUR,

         Vierohodnosť účtov spoločného podniku

                  1.

                  vyjadruje znepokojenie nad tým, že spoločnému podniku boli predložené výhrady Dvora audítorov voči vierohodnosti vedenia účtov na základe toho, že v účtovnej závierke neuviedol výkaz o výsledku rozpočtového hospodárenia a jeho odsúhlasenie s výkazom hospodárskeho výsledku požadované podľa účtovného pravidla EK č. 16 Vykazovanie rozpočtových informácií v ročnej účtovnej závierke;

                  2.

                  na základe informácií od spoločného podniku konštatuje, že dôvodom výhrad je skutočnosť, že spoločný podnik a Dvor audítorov odkazovali na rozdielne dátumy pri stanovení dátumu, kedy spoločný podnik začal samostatne pracovať;

         Rozpočtové a finančné hospodárenie

                  3.

                  berie na vedomie, že od 1. januára 2010 do 4. mája 2010 GR INFSO spravovalo rozpočet spoločného podniku; poznamenáva, že rozpočtové prostriedky na administratívne výdavky boli prevedené na spoločný podnik v máji 2010, avšak operačné rozpočtové riadky neboli prevedené a zostali neprístupné v účtovnom systéme, až kým spoločný podnik oficiálne nezískal finančnú autonómiu 26. júla 2010; zdôrazňuje, že spoločný podnik mohol plniť svoj rozpočet od 22. septembra 2010 po prevode rozpočtových prostriedkov na operačné činnosti;

                  4.

                  na základe informácií od spoločného podniku konštatuje, že konečný rozpočet zahŕňal viazané a platobné rozpočtové prostriedky vo výške 38 440 000 EUR, z ktorých bolo 36 168 000 EUR vyčlenených na výzvu na predloženie návrhov na rok 2010;

                  5.

                  uznáva, že miera čerpania dostupných viazaných rozpočtových prostriedkov bola 99 % a platobných rozpočtových prostriedkov 24 %; vyjadruje znepokojenie nad nízkou mierou čerpania platobných rozpočtových prostriedkov, ako aj súvisiacich činností spoločného podniku; zdôrazňuje, že hotovostný zostatok na konci roka dosiahol 20 000 000 EUR, čo predstavuje 53 % disponibilných platobných rozpočtových prostriedkov na rok 2010;

                  6.

                  poznamenáva, že nízka miera čerpania platobných rozpočtových prostriedkov je spôsobená oneskoreným prevodom operačných činností a príslušných financií z Komisie na spoločný podnik;

                  7.

                  na základe pripomienok spoločného podniku poznamenáva, že bola vypracovaná príručka postupov zaručujúca oddelenie funkcií, na základe ktorej bolo možné určiť nasledujúcich päť výnimiek, ktoré sa vyskytli v počiatočnej fáze plnenia jeho rozpočtu:

                              —

                              podpísali sa 3 zmluvy, hoci transakcie v systéme ABAC neboli ešte úplne spracované, pretože sa nesprávne odhadla dĺžka postupov ABAC,

                              —

                              bola podpísaná jedna zmluva súvisiaca s existujúcim záväzkom a následne sa stanovilo, že si vyžaduje nový záväzok,

                              —

                              pri udeľovaní autonómie bola objavená jedna chýbajúca zmluva, ktorá bola podpísaná po schválení prvých platieb;

                        berie na vedomie vykonanie nápravných opatrení, ako aj skutočnosť, že neboli zaznamenané ďalšie výnimky;

         Systémy vnútornej kontroly

                  8.

                  naliehavo žiada spoločný podnik, aby dokončil svoje systémy vnútornej kontroly a finančných informácií; žiada predovšetkým spoločný podnik, aby vytvoril a zdokumentoval dôležité zložky svojho systému vnútornej kontroly, ako sú účtovné postupy a kontroly týkajúce sa účtovnej závierky a uznávania a merania operačných výdavkov;

                  9.

                  berie na vedomie nedostatky kontrol, ktoré zistil Dvor audítorov v oblasti predbežného overovania platieb predbežného financovania, najmä pokiaľ ide o výpočet a potvrdenie súm, ktoré sa majú uhradiť; zdôrazňuje, že spoločný podnik sa plne spoliehal na certifikáty od vnútroštátnych finančných orgánov na platby predbežného financovania a schválenie nákladov a neboli vykonané ďalšie kontroly, aby sa podnik uistil o zákonnosti a správnosti deklarovaných výdavkov;

                  10.

                  berie na vedomie, že následný audit nákladov na projekty bol plne delegovaný na členské štáty; považuje však za dôležité, aby spoločný podnik zabezpečil, že finančné záujmy jeho členov sú primerane chránené a že príslušné transakcie sú zákonné a správne; preto sa domnieva, že spoločný podnik bude mať ťažkosti zabezpečiť, aby boli finančné záujmy jeho členov náležite chránené a aby boli príslušné transakcie zákonné a správne; vyzýva spoločný podnik, aby prehodnotil svoju stratégiu zameranú na následný audit nákladov na projekty a aby informoval orgán udeľujúci absolutórium o mechanizmoch, ktoré boli zavedené s cieľom zabezpečiť súlad s článkom 12 jeho zakladajúceho nariadenia (ES) č. 72/2008;

                  11.

                  berie na vedomie, že účtovník spoločného podniku potvrdil finančné a účtovné systémy (ABAC a SAP); poznamenáva však, že príslušné obchodné procesy neboli potvrdené, najmä proces, ktorý poskytuje finančné informácie o potvrdení a úhrade výkazov výdavkov prijatých od vnútroštátnych orgánov; žiada spoločný podnik, aby informoval orgán udeľujúci absolutórium o stave potvrdzovania príslušných obchodných procesov;

                  12.

                  berie na vedomie zistenie Dvora audítorov, že spoločný podnik má primeranú úroveň správy a postupov v oblasti IT zodpovedajúcu jeho veľkosti a poslaniu; zdôrazňuje však, že cyklus strategického plánovania v oblasti IT, klasifikácia údajov podľa požiadaviek na dôvernosť a integritu a plán obnovy systému po havárii zaostávajú; vyzýva spoločný podnik, aby napravil túto situáciu a poskytol o tom orgánu udeľujúcemu absolutórium aktualizovanú správu;

         Vnútorný audit

                  13.

                  berie na vedomie, že rozpočtové pravidlá spoločného podniku zatiaľ neboli zmenené a doplnené tak, aby zahrnuli ustanovenie týkajúce sa právomocí vnútorného audítora Komisie vo vzťahu k všeobecnému rozpočtu ako celku;

                  14.

                  berie však na vedomie, že správna rada spoločného podniku schválila dokument o poslaní Útvaru Komisie pre vnútorný audit;

         Oneskorená finančná autonómia

                  15.

                  pripomína, že spoločný podnik bol založený vo februári 2008, ale samostatnú činnosť začal v júli 2010; s veľkým znepokojením konštatuje, že spoločný podnik vyčerpal štvrtinu svojej predpokladanej existencie, plánovanej do 31. decembra 2017, na dosiahnutie finančnej autonómie; poznamenáva, že spoločný podnik mohol realizovať operačné platby až od septembra 2010, keď mu Komisia previedla finančné prostriedky na operačné výdavky; trvá však na tom, že toto meškanie by nemalo viesť k predĺženiu desaťročného obdobia existencie spoločného podniku, ale malo by vedenie spoločného podniku povzbudiť k tomu, aby riešilo všetky nedostatky a svoje ciele dosiahlo počas plánovaného desaťročného obdobia;

         Výzva na predloženie návrhov a riadenie projektov

         Výzva v roku 2010

                  16.

                  na základe informácií od spoločného podniku konštatuje, že výzva na predloženie návrhov 3 mala veľkú odozvu; berie na vedomie, že na poskytnutie finančných prostriedkov bolo vybraných 10 návrhov, avšak nebolo možné financovať 11 navrhovaných projektov nad limit, pretože sa vyčerpal dostupný rozpočet;

         Výzvy v rokoch 2008 a 2009

                  17.

                  vyjadruje hlboké znepokojenie nad nedostatočným napredovaním projektov v rámci výzvy na predloženie návrhov 1 (2008) a výzvy na predloženie návrhov 2 (2009);

                  18.

                  na základe výročnej správy o činnosti spoločného podniku za rok 2010 konštatuje, že pokiaľ ide o výzvu na predloženie návrhov 1, situácia na konci roku 2010 je takáto:

                              —

                              z celkového počtu 166 partnerov nemalo 6 partnerov (3,6 %) podpísané národné dohody o grante, najmä z dôvodu prebiehajúceho administratívneho postupu v dôsledku zmien,

                              —

                              15,1 % partnerov (25, najmä talianskych partnerov) uzavrelo národné dohody o grante, nepodpísalo však dohodu o pristúpení;

                  19.

                  na základe pripomienok spoločného podniku berie na vedomie, že v prípade projektov v rámci výzvy na predloženie návrhov 2 prebiehalo uzatváranie zmlúv ešte pomalšie, pričom do konca roka 2010 sa podarilo podpísať len 6 dohôd spoločného podniku o grante, zatiaľ čo ostatných päť projektov sa oneskorilo z týchto dôvodov:

                              —

                              3 projekty mali talianskych projektových koordinátorov, ktorí stále čakajú na schválenie národnej vyhlášky a nesúhlasili s tým, aby ich nahradili partneri z iných krajín,

                              —

                              projekt SMART bol prepracovaný po tom, ako Francúzsko odvolalo financovanie z dôvodu rozpočtových škrtov niekoľko mesiacov po tom, ako rada verejných orgánov prijala rozhodnutie o financovaní,

                              —

                              projekt MIRANDELA bol pripravený na podpísanie, avšak na poslednú chvíľu sa zmenila osoba oprávnená na podpis;

                  20.

                  na základe výročnej správy o činnosti konštatuje, že od začatia programu do konca roka 2010 spoločný podnik uskutočnil viac ako 300 grantových platieb v celkovej hodnote 9 800 000 EUR; berie na vedomie, že spoločný podnik pokladá situáciu v oblasti zmlúv a platieb za neprijateľnú a rozhodol sa prijať kroky s cieľom:

                              —

                              zaistiť, aby boli zapojené subjekty oboznámené s postupmi,

                              —

                              objasniť postupnosť krokov a výmen, ktoré musia prebiehať v spolupráci s vnútroštátnymi finančnými orgánmi,

                              —

                              stanoviť kroky, ktoré treba prijať, a urýchliť postupy,

                              —

                              sledovať pokrok prostredníctvom návštev vnútroštátnych subjektov s cieľom preskúmať stav alebo objasniť postupy;

                  21.

                  vyzýva spoločný podnik, aby orgánu udeľujúcemu absolutórium poskytol:

                              —

                              aktualizovanú správu o súčasnej situácii projektov v rámci výziev na predloženie návrhov 1 a 2, pokiaľ ide o napredovanie plnenia zmlúv a grantové platby,

                              —

                              hodnotiacu správu o opatreniach prijatých s cieľom urýchliť uzatváranie zmlúv a realizáciu platieb a o pokroku dosiahnutom ich plnením,

                              —

                              aktualizovanú správu o súčasnej situácii projektov v rámci výzvy na predloženie návrhov 3, pokiaľ ide o uzatváranie zmlúv a platby;

         Výkonnosť

                  22.

                  na základe výročnej správy o činnosti konštatuje, že 16. decembra 2010 bola prijatá správa Komisie o prvom priebežnom hodnotení spoločných technologických iniciatív ARTEMIS a ENIAC;

                  23.

                  zdôrazňuje, že v priebežnom hodnotení boli uvedené tri odporúčania pre spoločný podnik:

                              —

                              aby sa vyriešil problém „parazitovania“, spoločný podnik by mal vytvoriť systém, v ktorom by každá prijímateľská krajina, ktorá nie je členským štátom, platila určité percento svojho príspevku od Únie ako poplatok za náklady spoločného podniku,

                              —

                              postupy hodnotenia a výberu by sa mali zmeniť, aby bolo portfólio podporovaných projektov v lepšom súlade so strategickými európskymi cieľmi programu,

                              —

                              členské štáty a priemyselné združenia by mali spolupracovať a vytvoriť procesy, prostredníctvom ktorých by sa prípadným navrhovateľom mohla poskytnúť skorá konštruktívna spätná väzba, pokiaľ ide o ich vyhliadky na získanie podpory;

                        žiada spoločný podnik, aby informoval orgán udeľujúci absolutórium o opatreniach zavedených na základe výsledkov tohto prvého priebežného hodnotenia;

                  24.

                  poznamenáva, že spoločný podnik považuje nedostatočné čerpanie svojich operačných rozpočtových prostriedkov za najzávažnejší problém, ktorý ovplyvňuje jeho schopnosť plniť svoje poslanie; poznamenáva, že v dôsledku toho začal spoločný podnik v roku 2010 stanovovať jednotlivé opatrenia, ktoré by viedli k pozitívnemu vývoju situácie vrátane:

                              —

                              poskytovania stimulov pri vymedzovaní strategicky významných projektov,

                              —

                              identifikácie národných programov, pre ktoré by bolo prínosné, keby sa povýšili na európsku úroveň,

                              —

                              zapojenia ďalších vnútroštátnych subjektov financovania,

                              —

                              optimalizácie rozdelenia finančných prostriedkov medzi zoskupením Eureka CATRENE a spoločným podnikom;

                        vyzýva spoločný podnik, aby informoval orgán udeľujúci absolutórium o stave vykonávania týchto jednotlivých opatrení a o dosiahnutých výsledkoch;

                  25.

                  berie na vedomie návrh Komisie na zriadenie osobitného programu na vykonávanie programu Horizont 2020 – Rámcový program pre výskum a inovácie (2014 – 2020), v ktorom Komisia uvádza možnosť spojenia spoločných podnikov ARTEMIS a ENIAC do jednej iniciatívy, ako aj možnosť vytvoriť nové spoločné podniky v rámci realizácie časti Spoločenské výzvy programu Horizont 2020; vyzýva Komisiu, aby o tejto otázke naďalej informovala orgán udeľujúci absolutórium;

         Chýbajúca dohoda o hostiteľskom štáte

                  26.

                  znova zdôrazňuje, že spoločný podnik by mal urýchlene uzavrieť hostiteľskú dohodu s Belgickom týkajúcu sa kancelárskych priestorov, výsad a imunít a inej podpory, ktorú poskytne Belgicko spoločnému podniku, ako sa stanovuje v jeho zakladajúcom nariadení (ES) č. 72/2008;

         Horizontálne poznámky týkajúce sa spoločných podnikov

                  27.

                  zdôrazňuje, že Komisia doteraz zriadila sedem spoločných podnikov podľa článku 187 Zmluvy o fungovaní Európskej únie; konštatuje, že šesť spoločných podnikov (IIL, ARTEMIS, ENIAC, Čisté nebo, FCH a ITER- F4E) pôsobí v oblasti výskumu v rámci GR RTD a GR INFSO Komisie a jeden, ktorého úlohou je vyvíjať nový systém riadenia letovej prevádzky (SESAR), pôsobí v oblasti dopravy a na jeho činnosť dohliada GR MOVE;

                  28.

                  konštatuje, že celková orientačná výška zdrojov potrebných pre spoločné podniky na obdobie ich existencie predstavuje 21 793 000 000 EUR;

                  29.

                  konštatuje, že celkový príspevok Únie potrebný pre spoločné podniky na obdobie ich existencie predstavuje 11 489 000 000 EUR;

                  30.

                  konštatuje, že celkový príspevok Únie do rozpočtu spoločných podnikov na rozpočtový rok 2010 predstavoval 505 000 000 EUR;

                  31.

                  vyzýva Komisiu, aby orgánu udeľujúcemu absolutórium každoročne poskytla konsolidované informácie o celkovom ročnom financovaní jednotlivých spoločných podnikov zo všeobecného rozpočtu Únie s cieľom zabezpečiť transparentnosť a jasnosť v súvislosti s použitím prostriedkov Únie a obnoviť dôveru európskych daňových poplatníkov;

                  32.

                  víta iniciatívu spoločného podniku ARTEMIS zahŕňať informácie o sledovaní a revízii prebiehajúcich projektov do svojej výročnej správy o činnosti; domnieva sa, že je to postup, ktorý by mali nasledovať ostatné spoločné podniky;

                  33.

                  pripomína, že spoločné podniky sú verejno-súkromné partnerstvá a že v dôsledku toho sa verejné a súkromné záujmy prelínajú; zastáva názor, že za týchto okolností by sa pravdepodobnosť konfliktu záujmov nemala prehliadať, ale naopak, treba ju náležite riešiť; vyzýva preto spoločné podniky, aby informovali orgán udeľujúci absolutórium o mechanizmoch overovania, ktoré sú zavedené v ich príslušných štruktúrach s cieľom umožniť náležité riadenie a prevenciu vzniku konfliktu záujmov;

                  34.

                  konštatuje, že so zjavnou výnimkou spoločného podniku pre ITER a rozvoj energie jadrovej syntézy sú spoločné podniky pomerne malými subjektmi a sú geograficky koncentrované; domnieva sa preto, že by mali spájať svoje zdroje, keď je to možné;

                  35.

                  vyzýva Dvor audítorov, aby orgánu udeľujúcemu absolutórium poskytol informácie nadväzujúce na pripomienky, ktoré vyslovil v prípade každého spoločného podniku v príslušnej správe o overení ročnej účtovnej závierky za rozpočtový rok 2011;

                  36.

                  vyzýva Dvor audítorov, aby v primeranej lehote predložil Európskemu parlamentu osobitnú správu o pridanej hodnote vytvorenia spoločných podnikov pre efektívne vykonávanie výskumu, technologického rozvoja a demonštračných programov v Únii; ďalej pripomína, že uvedená správa by mala zahŕňať posúdenie účinnosti zriadenia spoločných podnikov.

         (1)  Ú. v. EÚ C 368, 16.12.2011, s. 48.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 30, 4.2.2008, s. 21.

         (4)  Ú. v. ES L 357, 31.12.2002, s. 72.


title: 2011/209/EÚ: Rozhodnutie Rady z  28. februára 2011 o podpise v mene Únie a predbežnom vykonávaní Memoranda o spolupráci NAT-I-9406 medzi Spojenými štátmi americkými a Európskou úniou#Memorandum o spolupráci NAT-I-9406 medzi Spojenými štátmi americkými a Európskou úniou

text:
               5.4.2011

               SK

               Úradný vestník Európskej únie

               L 89/1

         ROZHODNUTIE RADY
   z 28. februára 2011
   o podpise v mene Únie a predbežnom vykonávaní Memoranda o spolupráci NAT-I-9406 medzi Spojenými štátmi americkými a Európskou úniou
   (2011/209/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Komisia v mene Únie dojednala Memorandum o spolupráci NAT-I-9406 medzi Spojenými štátmi americkými a Európskou úniou (ďalej len „memorandum“) na výskume a vývoji v oblasti civilného letectva a jeho prílohu 1 týkajúcu sa spolupráci SESAR-NEXTGEN pre globálnu interoperabilitu v súlade s rozhodnutím Rady z 9. októbra 2009, ktorým sa Komisia poverila začať rokovania.

               (2)

               Memorandum a príloha 1 boli parafované 18. júna 2010.

               (3)

               Memorandum a príloha 1 by sa mali podpísať a predbežne vykonávať až do ukončenia postupov potrebných na uzavretie memoranda.

               (4)

               Je nevyhnutné ustanoviť postupy týkajúce sa účasti Únie v spoločnom výbore zriadenom memorandom, riešenia sporov a ukončenia platnosti príloh a dodatkov k memorandu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpísanie memoranda o spolupráci NAT-I-9406 medzi Spojenými štátmi americkými a Európskou úniou a jeho prílohy 1 s výhradou uzavretia memoranda.
   Texty memoranda a prílohy 1 sú pripojené k tomuto rozhodnutiu.
   Článok 2
   Predseda Rady sa týmto poveruje určiť osobu(-y) splnomocnú(-é) podpísať memorandum a jeho prílohu 1 v mene Únie.
   Článok 3
   Únia predbežne vykonáva memorandum odo dňa jeho podpisu až do nadobudnutia jeho platnosti.
   Článok 4
   1.   Únia je zastúpená v spoločnom výbore zriadenom podľa článku III memoranda Komisiou, ktorej pomáhajú zástupcovia členských štátov.
   2.   Komisia po porade s osobitným výborom ustanoveným Radou určí pozíciu, ktorú má zaujať Únia v spoločnom výbore, pokiaľ ide o tieto záležitosti:

               a)

               prijatie ďalších príloh a dodatkov k memorandu;

               b)

               prijatie zmien a doplnení príloh a dodatkov k memorandu.

         Článok 5
   Komisia môže prijať vhodné opatrenia podľa článku II bodu B, článkov IV, V, VII a VIII memoranda.
   Článok 6
   Komisia zastupuje Úniu pri konzultáciách podľa článku XI memoranda.
   Článok 7
   Komisa pravidelne informuje Radu o implementácii memoranda.

      V Bruseli 28. februára 2011

            Za Radu

            predseda

         FELLEGI T.

      PREKLAD
      MEMORANDUM O SPOLUPRÁCI
      NAT-I-9406 medzi Spojenými štátmi americkými a Európskou úniou

      KEĎŽE spoločným cieľom Spojených štátov amerických a Európskej únie je podpora a rozvoj spolupráce na výskume a vývoji v oblasti civilného letectva a
      KEĎŽE takáto spolupráca podnieti rozvoj a zvýši bezpečnosť civilného letectva v Spojených štátoch amerických a Európskej únii,
      PRETO Spojené štáty americké a Európska únia (spoločne ako „strany“ a jednotlivo ako „strana“) súhlasia s realizáciou spoločných programov v súlade s týmito podmienkami:

         Článok I

         Cieľ

                  A.

                  Týmto memorandom o spolupráci vrátane jeho príloh a dodatkov (ďalej len „memorandum“) sa ustanovujú podmienky vzájomnej spolupráce pri podpore a rozvoji výskumu a vývoja v oblasti civilného letectva. Na tieto účely môžu strany pod podmienkou dostupnosti vyhradených prostriedkov a ďalších nevyhnutných zdrojov poskytovať pracovníkov, zdroje a súvisiace služby na spoluprácu v rozsahu vymedzenom v prílohách a dodatkoch k tomuto memorandu.

                  B.

                  Ciele tohto memoranda je možné dosiahnuť spoluprácou v akejkoľvek tejto oblasti:

                              1.

                              výmena informácií o programoch a projektoch, výsledkoch výskumu alebo publikáciách;

                              2.

                              vykonávanie spoločných analýz;

                              3.

                              koordinácia výskumných a vývojových programov a projektov a ich realizácia na základe spoločného úsilia;

                              4.

                              výmena vedeckého a technického personálu;

                              5.

                              výmena špecifických zariadení, softvéru a systémov pre výskumné činnosti a štúdie kompatibility;

                              6.

                              spoločná organizácia sympózií alebo konferencií a

                              7.

                              recipročné konzultácie s cieľom dospieť k zosúladenému postupu v príslušných medzinárodných orgánoch.

                  C.

                  Na základe platných právnych noriem, nariadení a politík podliehajúcich prípadným zmenám alebo úpravám budú strany v čo najväčšej možnej miere podporovať zapojenie účastníkov do činností spolupráce podľa tohto memoranda s cieľom poskytnúť im porovnateľné možnosti pre účasť na ich výskumných a vývojových aktivitách. Strany zapoja účastníkov do činností spolupráce, ktoré sa realizujú na recipročnom základe v súlade s týmito princípmi:

                              1.

                              vzájomný prospech;

                              2.

                              porovnateľné príležitosti zapojiť sa do činností spolupráce;

                              3.

                              rovnocenné a spravodlivé zaobchádzanie;

                              4.

                              včasná výmena informácií, ktoré môžu ovplyvniť činnosti spolupráce a

                              5.

                              transparentnosť.

                  D.

                  Takéto činnosti spolupráce sa realizujú na základe príloh a dodatkov vymedzených v článku II.

         Článok II

         Implementácia

                  A.

                  Toto memorandum bude implementované osobitnými prílohami a dodatkami k tomuto memorandu. V týchto prílohách a dodatkoch sa prípadne opíše povaha a trvanie spolupráce v konkrétnej oblasti alebo na konkrétny účel, zaobchádzanie s duševným vlastníctvom, zodpovednosť, financovanie, rozdelenie nákladov a ďalšie relevantné záležitosti. Pokiaľ nie je výslovne uvedené inak, v prípade nesúladu medzi ustanovením v prílohe alebo dodatku a ustanovením v tomto memorande má prednosť ustanovenie v memorande.

                  B.

                  Zástupcovia Spojených štátov amerických a Európskej únie sa stretávajú pravidelne s cieľom:

                              1.

                              diskutovať o návrhoch nových činností spolupráce a

                              2.

                              posúdiť stav prebiehajúcich činností, ktoré sa vykonávali na základe prílohy alebo dodatku k tomuto memorandu.

                  C.

                  Koordinovať a uľahčovať činnosti spolupráce na základe tohto memoranda bude v mene vlády Spojených štátov amerických Federálny letecký úrad a v mene Európskej únie Európska komisia.

                  D.

                  Orgány určené na koordináciu a riadenie tohto memoranda, ktorým by sa mali predkladať žiadosti o služby v rámci tohto memoranda, sú:

                              1.

                              Za Spojené štáty americké:

                                          Federal Aviation Administration (Federálny letecký úrad)

                                          Office of International Aviation (Úrad medzinárodného letectva)

                                          Wilbur Wright Bldg., 6th Floor, East

                                          600 Independence Ave., S.W.

                                          Washington, D.C.

                                          20591 – USA

                                          Tel.: +1 2023858900

                                          Fax: +1 2022675032

                              2.

                              Za Európsku úniu:

                                          Európska komisia

                                          Generálne riaditeľstvo pre mobilitu a dopravu

                                          Riaditeľstvo leteckej dopravy

                                          1040 Brussels – Belgicko

                                          Tel.: +32 22968430

                                          Fax: +32 22968353

                  E.

                  Mali by sa určiť styčné body v oblasti technického programu na špecifické činnosti, ako sa uvádza v prílohách a dodatkoch k tomuto memorandu.

         Článok III

         Výkonné riadenie

                  A.

                  Strany týmto ustanovujú spoločný výbor, ktorý zodpovedá za zabezpečovanie účinného fungovania tohto memoranda a stretáva sa v pravidelných intervaloch s cieľom vyhodnocovať účinnosť jeho implementácie.

                  B.

                  Spoločný výbor pozostáva zo zástupcov:

                              1.

                              Spojených štátov amerických, ktoré zastupuje Federálny letecký úrad (FAA, spolupredsedníctvo), a

                              2.

                              Európskej únie, ktorú zastupuje Európska komisia (spolupredsedníctvo) za pomoci zástupcov členských štátov Európskej únie.

                  C.

                  Spoločný výbor môže prizývať k účasti odborníkov na konkrétne oblasti na báze ad hoc. Spoločný výbor môže zriadiť technické pracovné skupiny a dohliadať na ich prácu a na prácu výborov a skupín ustanovených v osobitných prílohách a dodatkoch. Spoločný výbor pripravuje a prijíma vnútorné riadiace postupy.

                  D.

                  Všetky rozhodnutia spoločného výboru sa prijímajú na základe konsenzu dvoch strán, ktoré tvoria spoločný výbor. Tieto rozhodnutia musia mať písomnú formu a musia byť podpísané zástupcami strán v spoločnom výbore.

                  E.

                  Spoločný výbor sa môže venovať akejkoľvek otázke týkajúcej sa fungovania tohto memoranda a jeho príloh a dodatkov. Je zodpovedný najmä za:

                              1.

                              poskytnutie fóra pre diskusiu v rozsahu pôsobnosti tohto memoranda a jeho príloh a dodatkov, ktorá sa týka:

                                          a)

                                          otázok, ktoré sa môžu objaviť, a zmien, ktoré môžu mať vplyv na implementáciu tohto memoranda a jeho príloh a dodatkov;

                                          b)

                                          spoločných prístupov k zavádzaniu nových technológií a postupov, výskumných a hodnotiacich programov a ďalších oblastí spoločného záujmu a

                                          c)

                                          návrhov nariadení a právnych predpisov predložených ktoroukoľvek stranou, ktoré by mohli mať vplyv na záujmy druhej strany, a to v rozsahu pôsobnosti tohto memoranda a jeho príloh a dodatkov;

                              2.

                              prípadné prijatie ďalších príloh k tomuto memorandu a jeho dodatkov;

                              3.

                              prípadné prijatie zmien a doplnení príloh k tomuto memorandu a jeho dodatkov a

                              4.

                              ak je to potrebné, predkladanie návrhov stranám s cieľom inak zmeniť a doplniť toto memorandum.

         Článok IV

         Výmena personálu

      Strany si môžu podľa potreby vymieňať technických pracovníkov na realizáciu činností uvedených v prílohách alebo dodatkoch k tomuto memorandu. Všetky takéto výmeny musia byť v súlade s podmienkami ustanovenými v tomto memorande a jeho prílohách a dodatkoch. Technickí pracovníci, ktorých si strany vymieňajú, vykonávajú prácu tak, ako sa uvádza v prílohe alebo dodatku. Títo technickí pracovníci môžu byť na základe vzájomnej dohody z agentúr alebo zmluvných dodávateľov v Spojených štátoch amerických alebo Európskej únii.

         Článok V

         Požičiavanie zariadení

      Na základe prílohy alebo dodatku k tomuto memorandu môže strana (ďalej len „požičiavateľ“) požičať zariadenie druhej strane (ďalej len „vypožičiavateľ“). Na všetky prípady požičania zariadenia sa vzťahujú tieto všeobecné ustanovenia, pokiaľ sa neustanovuje inak v prílohe alebo dodatku:

                  A.

                  Požičiavateľ stanoví hodnotu požičiavaného zariadenia.

                  B.

                  Vypožičiavateľ prevezme zariadenie do svojej úschovy a držby v priestoroch požičiavateľa tak, ako strany určili v prílohe alebo dodatku. Zariadenie ostane v úschove a držbe vypožičiavateľa do okamihu jeho vrátenia požičiavateľovi v súlade s bodom H.

                  C.

                  Vypožičiavateľ prepraví zariadenie na svoje vlastné náklady na miesto určené stranami v prílohe alebo dodatku.

                  D.

                  Strany spolupracujú pri zabezpečovaní vývozných povolení a ďalších dokumentov potrebných na prevoz zariadenia.

                  E.

                  Vypožičiavateľ je zodpovedný za inštaláciu zariadenia na mieste určenom stranami v prílohe alebo dodatku. Požičiavateľ v prípade potreby poskytne vypožičiavateľovi pomoc pri inštalácii zariadenia, ktoré je požičané na základe podmienok dohodnutých stranami.

                  F.

                  Počas obdobia požičania vypožičiavateľ prevádzkuje a uchováva zariadenie v riadnom stave, zaručuje neustálu prevádzkyschopnosť zariadenia a umožňuje kontrolu zo strany požičiavateľa kedykoľvek v primeranom čase.

                  G.

                  Požičiavateľ pomáha vypožičiavateľovi pri zisťovaní zdrojov dodávok bežného materiálu a špecifických súčiastok, ktoré vypožičiavateľovi nie sú okamžite k dispozícii.

                  H.

                  Po uplynutí platnosti alebo ukončení príslušnej prílohy, dodatku alebo tohto memoranda, alebo ak sa ukončilo používanie zariadenia, vypožičiavateľ na svoje náklady vráti zariadenie požičiavateľovi.

                  I.

                  V prípade straty alebo poškodenia zariadenia požičaného na základe tohto memoranda, ktoré vypožičiavateľ prevzal do svojej úschovy a držby, vypožičiavateľ podľa uváženia požičiavateľa opraví alebo nahradí požičiavateľovi hodnotu (určenú požičiavateľom podľa bodu A) strateného alebo poškodeného zariadenia.

                  J.

                  Všetky zariadenia vymenené na základe tohto memoranda slúžia výlučne na účely výskumu, vývoja a overovania a nesmú sa používať žiadnym iným spôsobom na účely aktívnej prevádzky civilného letectva alebo inej prevádzky.

                  K.

                  Na všetky prevody technológií, zariadení alebo ďalších položiek na základe tohto memoranda sa vzťahujú platné právne predpisy a politiky strán.

         Článok VI

         Financovanie

                  A.

                  Pokiaľ sa v prílohe alebo dodatku k tomuto memorandu neuvádza inak, každá strana znáša náklady na činnosti, ktoré vykonáva na základe tohto memoranda.

                  B.

                  Spojené štáty pridelili memorandu číslo NAT-I-9406 s cieľom identifikovať tento program spolupráce a toto číslo sa musí uvádzať vo všetkej korešpondencii súvisiacej s týmto memorandom.

         Článok VII

         Poskytovanie informácií

                  A.

                  S výnimkou prípadov, v ktorých si to vyžadujú platné právne predpisy alebo predchádzajúca písomná dohoda medzi stranami, strany nesmú poskytnúť žiadne informácie alebo dokumenty týkajúce sa úloh alebo súvisiacich s dohodnutými programami na základe tohto memoranda alebo jeho príloh a dodatkov tretím stranám iným ako sú i) zmluvní dodávatelia alebo subdodávatelia zapojení do úloh alebo programov v rozsahu, v ktorom sú potrební na vykonávanie týchto úloh a programov, alebo ii) ostatné vládne orgány strán.

                  B.

                  Ak jedna zo strán zistí, že na základe svojich právnych predpisov alebo nariadení bude, alebo je možné odôvodnene očakávať, že sa stane neschopná plniť ustanovenia tohto článku týkajúce sa neposkytovania informácií, okamžite a pred takýmto poskytnutím o tom informuje druhú stranu. Strany sa následne spoločne dohodnú na primeranom riešení situácie.

         Článok VIII

         Práva duševného vlastníctva

                  A.

                  Strana poskytujúca duševné vlastníctvo (ktoré na účely tohto memoranda pozostáva z analýz, správ, databáz, softvéru, know-how, technicky a obchodne citlivých informácií, údajov a záznamov a zo súvisiacej dokumentácie a materiálov bez ohľadu na formu alebo médiá, na ktorých sú zaznamenané) druhej strane v súlade s podmienkami prílohy alebo dodatku k tomuto memorandu si ponechá také vlastnícke práva na duševné vlastníctvo, aké mala v okamihu výmeny. Strana poskytujúca dokument alebo iné duševné vlastníctvo podľa prílohy alebo dodatku k tomuto memorandu jasne označí tento dokument alebo iné duševné vlastníctvo ako dôverné, chránené vlastníckym právom, alebo ako obchodné tajomstvo.

                  B.

                  S výnimkou prípadov uvedených v prílohe alebo dodatku k tomuto memorandu strana prijímajúca duševné vlastníctvo od druhej strany na základe tohto memoranda:

                              1.

                              nezískava z dôvodu jeho prijatia žiadne vlastnícke práva na toto duševné vlastníctvo a

                              2.

                              neposkytuje toto duševné vlastníctvo tretej strane inej, ako sú zmluvní dodávatelia alebo subdodávatelia zapojení do programu týkajúceho sa prílohy alebo dodatku k tomuto memorandu, bez predchádzajúceho písomného súhlasu druhej strany. V prípade poskytnutia zmluvnému dodávateľovi alebo subdodávateľovi zapojenému do programu poskytujúca strana:

                                          a)

                                          obmedzí použitie duševného vlastníctva zmluvným dodávateľom alebo subdodávateľom na účely uvedené v platnej prílohe alebo dodatku a

                                          b)

                                          zakáže zmluvnému dodávateľovi alebo subdodávateľovi ďalšie poskytovanie duševného vlastníctva tretím stranám s výnimkou prípadov, ak druhá strana vopred písomne s takýmto ďalším poskytnutím súhlasí.

                  C.

                  S výnimkou prípadov uvedených v prílohe alebo dodatku k tomuto memorandu vlastnícke práva na všetko duševné vlastníctvo nadobudnuté spoločne stranami na základe tohto memoranda a jeho príloh alebo dodatkov patria spoločne stranám.

                              1.

                              Každá strana má nárok na nevýlučné, neodvolateľné právo vo všetkých krajinách na reprodukciu, prípravu odvodených diel, verejné šírenie a preklad tohto duševného vlastníctva za predpokladu, že reprodukcia, príprava, šírenie a preklad nemajú vplyv na ochranu práv duševného vlastníctva druhej strany. Každá strana alebo jej vykonávacie orgány majú právo preskúmať preklad pred verejným šírením.

                              2.

                              Vo všetkých verejne šírených kópiách článkov vo vedeckých alebo technických časopisoch, vedeckých správach nechránených vlastníckym právom a knihách priamo vznikajúcich zo spolupráce na základe tohto memoranda a jeho príloh a dodatkov sa uvádzajú mená autorov diela s výnimkou, ak autor výslovne odmietne byť menovaný.

                  D.

                  Ak strana nesúhlasí s označením dokumentu alebo iného duševného vlastníctva poskytnutého druhou stranou podľa prílohy alebo dodatku k tomuto memorandu za dôverné, chránené vlastníckym právom, alebo obchodné tajomstvo, strana, ktorá s takýmto označením nesúhlasí, požiada druhú stranu o konzultácie s cieľom vyriešiť túto otázku. Konzultácie sa môžu viesť v spojení so stretnutím spoločného výboru alebo stretnutím iných výborov, ktoré sa môžu zriadiť podľa prílohy alebo dodatku k tomuto memorandu.

         Článok IX

         Imunita a zodpovednosť

                  A.

                  Strany sa venujú otázkam imunity a zodpovednosti spojeným s činnosťami na základe tohto memoranda v príslušnej prílohe prípadne dodatku.

                  B.

                  Strany súhlasia, že všetky činnosti vykonávané podľa tohto memoranda a jeho príloh a dodatkov sa musia vykonávať s riadnou odbornou starostlivosťou, a že sa vynaloží všetko primerané úsilie na minimalizovanie potenciálnych rizík pre tretie strany a na splnenie všetkých požiadaviek na bezpečnosť a dohľad.

         Článok X

         Zmeny a doplnenia

                  A.

                  Strany môžu zmeniť a doplniť toto memorandum, ako aj prílohy a dodatky k nemu. Strany dokumentujú podrobnosti ku každej takejto zmene a doplnení v písomnej dohode podpísanej oboma stranami.

                  B.

                  Zmeny a doplnenia príloh alebo dodatkov k tomuto memorandu prijaté spoločným výborom nadobudnú platnosť na základe rozhodnutia spoločného výboru v súlade s článkom III bodom D tohto memoranda, podpísaného spolupredsedami spoločného výboru v mene strán.

         Článok XI

         Riešenie sporov

      Strany vyriešia akékoľvek spory týkajúce sa výkladu alebo uplatňovania tohto memoranda alebo jeho príloh a dodatkov prostredníctvom vzájomných konzultácií. Strany sa na účely urovnania takýchto sporov neobracajú na medzinárodný tribunál alebo na tretiu stranu.

         Článok XII

         Nadobudnutie platnosti a ukončenie

                  A.

                  Kým toto memorandum nenadobudne platnosť, bude sa predbežne vykonávať od dátumu jeho podpísania.

                  B.

                  Toto memorandum nadobúda platnosť po tom, keď si strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti memoranda, boli ukončené, pričom memorandum ostáva v platnosti až do jeho ukončenia.

                  C.

                  Všetky jednotlivé prílohy a dodatky prijaté spoločným výborom po nadobudnutí platnosti tohto memoranda nadobudnú platnosť na základe rozhodnutia spoločného výboru v súlade s článkom III bodom D tohto memoranda podpísaného spolupredsedami spoločného výboru v mene strán.

                  D.

                  Každá strana môže kedykoľvek ukončiť toto memorandum alebo jeho prílohy alebo dodatky, o čom šesťdesiat (60) dní vopred písomne informuje druhú stranu. Ukončenie tohto memoranda nemá vplyv na práva a povinnosti strán podľa článkov V, VII, VIII a IX. Každá strana má stodvadsať (120) dní na záverečné ukončenie svojich činností po ukončení tohto memoranda alebo jeho príloh a dodatkov. Ukončením tohto memoranda sa takisto ukončujú všetky prílohy a dodatky, ktoré strany uzavreli na základe tohto memoranda.

         Článok XIII

         Oprávnenie

      Spojené štáty a Európska únia súhlasia s ustanoveniami tohto memoranda, čo potvrdzujú podpismi svojich riadne oprávnených zástupcov.

         V Budapešti tretieho marca dvetisícjedenásť.

               Za Spojené štáty americké

               Za Európsku úniu

         PRÍLOHA 1
         K MEMORANDU O SPOLUPRÁCI NAT-I-9406 MEDZI SPOJENÝMI ŠTÁTMI AMERICKÝMI A EURÓPSKOU ÚNIOU SPOLUPRÁCA MEDZI SESAR A NEXTGEN PRE GLOBÁLNU INTEROPERABILITU
         KEĎŽE SESAR a NextGen predstavujú programy Európskej únie a Spojených štátov amerických zameraných na tvorbu nových generácií systémov manažmentu letovej prevádzky,
         KEĎŽE Spoločný podnik SESAR bol zriadený nariadením Rady (ES) č. 219/2007 z 27. februára 2007 na účely riadenia fázy vývoja SESAR,
         PRETO Spojené štáty americké a Európska únia (spoločne ako „strany“ a jednotlivo ako „strana“) sa dohodli takto:

            Článok I

            Účel

         Účelom tejto prílohy je implementovať memorandum o spolupráci NAT-I-9406 medzi Spojenými štátmi americkými a Európskou úniou (ďalej len „memorandum“) ustanovením podmienok, za ktorých strany založia spoluprácu na zabezpečenie globálnej interoperability medzi svojimi programami modernizácie manažmentu letovej prevádzky (ATM), NextGen a SESAR, berúc do úvahy záujmy používateľov civilného a vojenského vzdušného priestoru.

            Článok II

            Vymedzenie pojmov

         Na účely tejto prílohy pojem „overenie“ znamená potvrdiť v rámci cyklu vývoja, že navrhované riešenie vrátane koncepcie, systému a postupov zodpovedá potrebám účastníkov.

            Článok III

            Princípy

         V rámci programov NextGen a SESAR a v súlade s princípmi ustanovenými v článku I bode C memoranda strany:

                     A.

                     podľa potreby umožnia účasť svojim vládnym a priemyselným subjektom vo svojich príslušných konzultačných orgánoch a na priemyselných iniciatívach, a to v súlade s platnými právnymi predpismi a nariadeniami, ako aj riadiacimi pravidlami týchto orgánov a iniciatív;

                     B.

                     sa usilujú poskytovať príležitosti svojim zainteresovaným priemyselným subjektom, aby prispeli k pracovným programom a získali prístup k informáciám o zodpovedajúcich programoch a projektoch výskumu a vývoja a k ich výsledkom, a

                     C.

                     prostredníctvom výboru na vysokej úrovni zriadeného podľa článku V tejto prílohy vzájomne určia v doplnkoch k tejto prílohe (ďalej len „doplnky“) oblasti, ktoré poskytujú konkrétne príležitosti na účasť v konzultačných orgánoch, na iniciatívach a výskumných programoch a projektoch oboch strán, najmä tie oblasti, ktoré prispievajú k definícii systému na vysokej úrovni, ako je interoperabilita, vymedzenie štruktúry a technická základňa.

               Výbor na vysokej úrovni monitoruje uplatňovanie tohto článku a v prípade potreby aktualizuje doplnky.

            Článok IV

            Rozsah prác

         A.   Práce prispievajú k výskumu, vývoju a overeniu ATM na účely globálnej interoperability. Práce môžu pozostávať aj z činností stanovených v odsekoch 1 až 5 tohto článku.
         1.   Prierezové činnosti
         Prierezové činnosti sú úlohy, ktoré nie sú špecifické pre žiadny vývoj v prevádzkovej alebo technickej oblasti, ale sú vzájomne závislé v rámci programov SESAR a NextGen. Tieto činnosti majú osobitný význam pre spoluprácu, keďže každý odlišný prístup môže mať podstatné ďalekosiahle následky na harmonizáciu a interoperabilitu. V tejto oblasti je cieľom strán zaoberať sa:

                     a)

                     koncepciou a plánom prevádzky;

                     b)

                     zabezpečením oddelenia;

                     c)

                     prípravou plánu vrátane normalizácie a regulácie s cieľom uľahčiť synchronizáciu pri implementácii;

                     d)

                     obchodným plánom a investičným plánovaním;

                     e)

                     životným prostredím;

                     f)

                     koordináciou technického úsilia na podporu normalizačných činností v oblasti modernizácie ATM, a to na globálnej úrovni a na úrovni ICAO;

                     g)

                     synchronizáciou a konzistentnosťou plánov avioniky s cieľom zabezpečiť čo najväčšiu hospodárnosť pre používateľov vzdušného priestoru a

                     h)

                     koordinovaným uskutočňovaním technických a prevádzkových zmien, ktorými sa dosiahne/zachová nerušená prevádzka z pohľadu používateľa vzdušného priestoru.

               2.   Riadenie informácií
         Riadenie informácií sa zameriava najmä na zabezpečenie včasného šírenia presných a relevantných informácií o ATM v celej komunite zainteresovaných subjektov spôsobom, ktorý je plynulý (interoperabilný), bezpečný a prispieva k spoločnému rozhodovaniu. V tejto oblasti je cieľom strán zaoberať sa:

                     a)

                     interoperabilitou celosystémového riadenia informácií (SWIM);

                     b)

                     interoperabilitou správy leteckých informácií (AIM) a

                     c)

                     výmenou meteorologických informácií.

               3.   Riadenie letovej trasy
         Riadenie letovej trasy zahŕňa výmenu štvordimenzionálnych (4D) letových trás „vzduch/vzduch“ a „vzduch/zem“, čo si v každom okamihu a vo všetkých fázach letu vyžaduje konzistentný prístup k terminológii, vymedzeniu a výmene letových informácií. V tejto oblasti je cieľom strán zaoberať sa:

                     a)

                     spoločným vymedzením a výmenou letovej trasy;

                     b)

                     plánovaním letov a aktualizáciami dynamického letového plánu;

                     c)

                     manažmentom letovej prevádzky (vrátane integrácie a prognózovania letových trás);

                     d)

                     integráciou systémov bezposádkových lietadiel (UAS) do ATM a

                     e)

                     zosúladením koncepcií prevádzky programov SESAR a NextGen, vymedzení služieb a ich realizácie vrátane vymedzenia 4D letových trás a formátu výmeny.

               4.   Interoperabilita systémov komunikácie, navigácie, pozorovania (CNS) a palubných systémov
         Interoperabilita systémov CNS a palubných systémov pozostáva z palubného zariadenia a vývoja vzájomne interoperabilných aplikácií a systémov „vzduch/vzduch“ a „vzduch/zem“. V tejto oblasti je cieľom strán zaoberať sa:

                     a)

                     interoperabilitou palubných systémov vrátane:

                                 i)

                                 palubného protizrážkového systému (ACAS);

                                 ii)

                                 plánu pre avioniku a

                                 iii)

                                 palubných systémov pre asistenciu pri rozstupe (ASAS) pre asistenciu pri rozstupe „vzduch/vzduch“ a „vzduch/zem“;

                     b)

                     komunikáciami vrátane:

                                 i)

                                 služieb a technológií dátovým spojom a

                                 ii)

                                 flexibilnej komunikačnej štruktúry;

                     c)

                     navigáciou vrátane:

                                 i)

                                 výkonnostnej navigácie (performance based navigation);

                                 ii)

                                 aplikácií globálneho navigačného satelitného systému (GNSS) pre prevádzku na trase a priblíženie vrátane prístupu s vertikálnym usmernením;

                     d)

                     pozorovaním vrátane:

                                 i)

                                 služieb a technológie automatického závislého pozorovania a

                                 ii)

                                 pozemné pozorovanie.

               5.   Projekty spolupráce
         Projekty spolupráce zahŕňajú ad hoc projekty, pri ktorých sa strany dohodli, že je potrebná cielená koordinácia a spolupráca. V tejto oblasti je cieľom strán zaoberať sa:

                     a)

                     Atlantickou iniciatívou interoperability na zníženie emisií (AIRE) a

                     b)

                     skvalitnením monitorovania a zisťovania polohy lietadiel nad oceánmi a odľahlými územiami.

               B.   V prípade potreby strany na účely vzájomnej výmeny vypracujú na recipročnom základe buď jednotlivo, alebo spoločne správy s opisom koncepcií používania, modelov, prototypov, vyhodnotení, postupov overovania a porovnávacích štúdií týkajúce sa technických alebo prevádzkových aspektov ATM. Pri vyhodnoteniach a overeniach je možné používať širokú škálu nástrojov ako simulácia a skúšobná prevádzka.

            Článok V

            Riadenie

         Pod podmienkou dostupnosti prostriedkov strany zriaďujú a riadia projekty a činnosti a zabezpečujú, aby práce na nich prebiehali pragmaticky, včas a so zameraním na výsledky. Na tieto účely sa zavedú tieto úrovne riadenia:

                     A.

                     Výbor na vysokej úrovni, ktorý pozostáva z rovnakého počtu účastníkov z Európskej komisie, ktorým môže asistovať spoločný podnik SESAR a z Federálneho leteckého úradu (FAA).

                                 1.

                                 Spolupredsedami výboru na vysokej úrovni sú jeden zástupca Európskej komisie a jeden zástupca FAA. Výbor na vysokej úrovni zasadá minimálne raz ročne s cieľom:

                                             a)

                                             dohliadať na spoluprácu SESAR-NextGen;

                                             b)

                                             posudzovať dosiahnuté výsledky;

                                             c)

                                             rozhodovať o spustení nových projektov a činností na základe návrhu ďalej určeného koordinačného výboru;

                                             d)

                                             rozhodovať o návrhoch nových dodatkov alebo zmien a doplnení platných dodatkov k tejto prílohe, ktoré predkladá na schválenie spoločnému výboru v súlade s článkom III bodom D memoranda;

                                             e)

                                             udeľovať pokyny ďalej určenému koordinačnému výboru a

                                             f)

                                             monitorovať uplatňovanie článku III tejto prílohy a v prípade potreby viesť konzultácie o mechanizmoch účasti priemyslu alebo postupovať otázky spoločnému výboru zriadenému na základe memoranda.

                                 2.

                                 Výbor na vysokej úrovni ustanoví svoje pracovné postupy a všetky rozhodnutia sa prijímajú na základe konsenzu spolupredsedov.

                                 3.

                                 Výbor na vysokej úrovni predkladá správy spoločnému výboru zriadenému podľa článku III memoranda.

                     B.

                     Koordinačný výbor pozostáva z primeraného a obmedzeného počtu účastníkov zo spoločného podniku SESAR a z útvaru organizácie letovej prevádzky FAA, pričom obom organizáciám môžu pomáhať experti.

                                 1.

                                 Spolupredsedami koordinačného výboru sú jeden zástupca spoločného podniku SESAR a jeden zástupca útvaru organizácie letovej prevádzky FAA. Koordinačný výbor zasadá minimálne dvakrát ročne s cieľom:

                                             a)

                                             monitorovať postup prác na prebiehajúcich spoločných projektoch a činnostiach tak, ako sa určuje v dodatkoch;

                                             b)

                                             zabezpečovať efektívne uplatňovanie dodatkov prostredníctvom ďalej uvedených pracovných skupín;

                                             c)

                                             zabezpečovať efektívne uplatňovanie článku III tejto prílohy;

                                             d)

                                             pripravovať správy pre výbor na vysokej úrovni alebo

                                             e)

                                             posudzovať návrhy predkladané výboru na vysokej úrovni vrátane návrhov nových dodatkov alebo zmien a doplnení platných dodatkov k tejto prílohe.

                                 2.

                                 Koordinačný výbor ustanoví svoje pracovné postupy a všetky rozhodnutia sa prijímajú na základe konsenzu spolupredsedov.

                     C.

                     Pracovné skupiny sa venujú konkrétnym projektom alebo činnostiam opísaným v dodatkoch. Každá pracovná skupina pozostáva z primeraného a obmedzeného počtu účastníkov. Pracovné skupiny sa schádzajú podľa potreby, dodržiavajú pokyny udelené koordinačným výborom a v pravidelných intervaloch mu predkladajú správy.

            Článok VI

            Imunita a zodpovednosť

         Strany sa v prípade potreby venujú otázkam imunity a zodpovednosti spojeným s činnosťami podľa tejto prílohy v príslušnom dodatku.

            Článok VII

            Implementácia

         A.   Všetky práce na základe tejto prílohy sa opíšu v dodatkoch, ktoré sa po ich nadobudnutí platnosti stanú súčasťou tejto prílohy.
         B.   Každý dodatok sa očísluje poradovým číslom a obsahuje opis prác, ktoré vykonajú strany alebo subjekty na to určené, ako aj miesto a plánované trvanie prác, personál a ostatné zdroje potrebné na ukončenie prác, odhadované náklady a všetky príslušné informácie týkajúce sa prác.

            Článok VIII

            Finančné ustanovenia

         Financovanie prác vykonávaných na základe tejto prílohy sa poskytuje v súlade s článkom VI memoranda.

            Článok IX

            Kontaktné miesta

         A.   Určenými úradmi na koordináciu a správu tejto prílohy sú:

                     1.

                     Za Spojené štáty americké:

                                 Kancelária pre Afriku, Európu a Stredný východ, AEU-10

                                 Federálny letecký úrad

                                 Wilbur Wright Bldg., 6th Floor, East

                                 600 Independence Avenue, S.W.

                                 Washington, D.C. 20591 –

                                 USA

                                 Tel.: +1 2023858905

                                 Fax: +1 2022675032

                     2.

                     Za Európsku úniu:

                                 Útvar pre jednotné európske nebo a modernizáciu ATM

                                 Generálne riaditeľstvo pre mobilitu a dopravu

                                 Riaditeľstvo leteckej dopravy

                                 Európska komisia

                                 Rue de Mot 24

                                 1040 Brussels –

                                 Belgicko

                                 Tel.: +32 2296 84 30

                                 Fax: +32 2296 83 53

               B.   Určí sa styčný bod v oblasti technického programu na špecifické činnosti, ako sa uvádza v dodatkoch k tejto prílohe.

            Článok X

            Nadobudnutie platnosti a ukončenie

         A.   Kým táto príloha nenadobudne platnosť, od dátumu podpísania sa predbežne vykonáva.
         B.   Táto príloha nadobúda platnosť po tom, keď si strany navzájom písomne oznámia, že ich príslušné vnútorné postupy, ktoré sú potrebné na nadobudnutie platnosti prílohy, boli ukončené, pričom príloha ostáva v platnosti až do jej ukončenia v súlade s článkom XII memoranda. Ukončením platnosti tejto prílohy sa končí platnosť všetkých dodatkov uzavretých stranami podľa tejto prílohy.

            Článok XI

            Oprávnenie

         Spojené štáty americké a Európska únia súhlasia s ustanoveniami tejto prílohy, čo potvrdzujú podpismi svojich riadne oprávnených zástupcov.

            V Budapešti tretieho marca dvetisícjedenásť.

                  Za Spojené štáty americké

                  Za Európsku úniu


title: 2012/804/EÚ: Rozhodnutie Európskeho parlamentu z  23. októbra 2012 o absolutóriu za plnenie rozpočtu Európskej environmentálnej agentúry za rozpočtový rok 2010#Uznesenie Európskeho parlamentu z  23. októbra 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2010

text:
               20.12.2012

               SK

               Úradný vestník Európskej únie

               L 350/89

         ROZHODNUTIE EURÓPSKEHO PARLAMENTU
   z 23. októbra 2012
   o absolutóriu za plnenie rozpočtu Európskej environmentálnej agentúry za rozpočtový rok 2010
   (2012/804/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej environmentálnej agentúry za rozpočtový rok 2010,

               —

               so zreteľom na správu Dvora audítorov o overení konečnej ročnej účtovnej závierky Európskej environmentálnej agentúry za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskej environmentálnej agentúry za rozpočtový rok 2010, jeho sprievodné uznesenie a odpovede výkonnej riaditeľky agentúry,

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,

               —

               so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (5), a najmä na jeho článok 13,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho článok 94,

               —

               so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0300/2012),

               1.

               udeľuje výkonnej riaditeľke Európskej environmentálnej agentúry absolutórium za plnenie rozpočtu agentúry za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnej riaditeľke Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 57.

      (2)  Ú. v. EÚ L 286, 17.10.2012, s. 356.

      (3)  Ú. v. ES L 248, 16.9.2002, s. 1.

      (4)  Ú. v. ES L 120, 11.5.1990, s. 1.

      (5)  Ú. v. EÚ L 126, 21.5.2009, s. 13.

      (6)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 23. októbra 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej environmentálnej agentúry za rozpočtový rok 2010,

                  —

                  so zreteľom na správu Dvora audítorov o overení konečnej ročnej účtovnej závierky Európskej environmentálnej agentúry za rozpočtový rok 2010 spolu s odpoveďami agentúry (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na svoje rozhodnutie z 10. mája 2012 (2), ktorým odkladá rozhodnutie o absolutóriu za plnenie rozpočtu Európskej environmentálnej agentúry za rozpočtový rok 2010, jeho sprievodné uznesenie a odpovede výkonnej riaditeľky agentúry,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

                  —

                  so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,

                  —

                  so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (5), a najmä na jeho článok 13,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho článok 94,

                  —

                  so zreteľom na spoločné vyhlásenie o decentralizovaných agentúrach a k nemu priložený spoločný prístup, ktoré boli dohodnuté v júni 2012 Európskym parlamentom, Radou a Komisiou na základe práce vykonanej medziinštitucionálnou pracovnou skupinou pre decentralizované agentúry zriadenou v marci 2009, a najmä na ich časti o správe, prevádzke, plánovaní, zodpovednosti a transparentnosti spoločného prístupu,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na druhú správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0300/2012),

                  A.

                  keďže 10. mája 2012 Európsky parlament odložil rozhodnutie o absolutóriu a účtovnej závierke Európskej environmentálnej agentúry (ďalej len „agentúra“) za rozpočtový rok 2010;

                  B.

                  keďže agentúra odpovedala orgánu udeľujúcemu absolutórium listami z 24. mája, 15. júna a 3. júla 2012; keďže správna rada agentúry poskytla orgánu udeľujúcemu absolutórium informácie o opatreniach prijatých v nadväznosti na odklad udelenia absolutória listom zo 6. júna 2012;

                  C.

                  keďže absolutórium je platný nástroj Európskeho parlamentu na posúdenie riadneho použitia dotácií Únie na základe faktických a podstatných argumentov; v tejto súvislosti pripomína platné pravidlá, t. j. Služobný poriadok úradníkov a Podmienky zamestnávania ostatných zamestnancov Európskych spoločenstiev, nariadenie o rozpočtových pravidlách, ktoré sa vzťahujú na všeobecný rozpočet Európskych spoločenstiev, nariadenie o založení agentúry a osobitné politiky a postupy stanovené agentúrou;

                  D.

                  keďže rozpočet agentúry na rok 2010 bol 50 600 000 EUR, čo je o 26 % viac než v roku 2009; keďže príspevok Únie do rozpočtu agentúry na rok 2010 bol 35 258 000 EUR, čo v porovnaní so sumou 34 560 000 EUR v roku 2009 predstavuje nárast o 2 %,

                  1.

                  vždy vítal odborné, spoľahlivé a nezávislé poskytovanie informácií agentúrou všetkým inštitúciám, členským štátom a subjektom Únie tvoriacim politiku a bude očakávať tento typ profesionálneho prístupu aj v budúcnosti;

                  2.

                  konštatuje, že miera plnenia rozpočtu agentúry, pokiaľ ide o viazané rozpočtové prostriedky, predstavovala 100 %, a pre platobné rozpočtové prostriedky predstavovala 90,75 %;

                  3.

                  upozorňuje na odsek 16 spoločného prístupu priloženého k spoločnému vyhláseniu Európskeho parlamentu, Rady a Komisie o decentralizovaných agentúrach; bez toho, aby bola dotknutá nezávislosť agentúry, očakáva otvorené a transparentné výberové konanie v súvislosti s funkciou výkonného riaditeľa v júni 2013, ktoré zabezpečí prísne hodnotenie kandidátov a vysokú mieru nezávislosti; preto navrhuje, aby súčasťou výberového konania na funkciu výkonného riaditeľa bolo vypočutie kandidátov v príslušnými výbormi Európskeho parlamentu;

         Rozpočet a finančné hospodárenie

                  4.

                  pripomína, že počas piatich mesiacov – od 22. mája 2010 do októbra 2010 – bola budova agentúry pokrývaná zelenou fasádou, ktorá stála 294 641 EUR, pričom neprebehla žiadna verejná súťaž;

                  5.

                  pripomína, že na pokrytie nákladov spojených s projektom Zelená fasáda bol rozpočtový riadok 2140 (Úpravy priestorov) posilnený 9. apríla 2010 presunom rozpočtových prostriedkov z rozpočtového riadku 2100 (Prenájom) vo výške 180 872 EUR;

                  6.

                  vyzýva preto agentúru, aby stanovila jasné vnútorné pravidlá pre uplatňovanie článku 126 ods. 1 písm. b) vykonávacích predpisov k nariadeniu o rozpočtových pravidlách; poznamenáva, že správna rada rozhodla o zavedení kontrol ex ante pri mimoriadnych výdavkoch;

                  7.

                  je pevne presvedčený, že je potrebné urobiť nevyhnutné kroky v prípade výskytu nedodržania platných pravidiel; domnieva sa, že v takýchto prípadoch by mala agentúra vypracovať akčný plán s presným harmonogramom zameraný na nápravu nedostatkov, že jeho vykonávanie by mal monitorovať Európsky parlament a že tieto problémy by sa mali riešiť zmenou platných pravidiel a nariadení s cieľom odstrániť prípadné medzery;

         Ľudské zdroje

                  8.

                  berie na vedomie, že v priestoroch agentúry pracovalo 12 hosťujúcich vedcov bez toho, aby boli zverejnené životopisy jedenástich z nich, a to ani minimálne informácie o ich vzdelaní a pracovných skúsenostiach; berie na vedomie vyhlásenie správnej rady, že pravidlá pre výber a správanie hosťujúcich vedcov sa sprísnia s cieľom zabezpečiť väčšiu jasnosť a transparentnosť a že súčasná politika agentúry týkajúca sa hosťujúcich vedcov prechádza revíziou;

                  9.

                  pripomína, že výkonná riaditeľka agentúry bola od júna 2010 do apríla 2011 členkou medzinárodnej poradnej rady nevládnej organizácie Earthwatch, medzinárodnej charitatívnej organizácie pôsobiacej v oblasti životného prostredia a bola mylne uvádzaná tiež ako členka európskeho poradného výboru Worldwatch Europe; uznáva, že na odporúčanie predsedu Dvora audítorov odstúpila v súvislosti s možným konfliktom záujmov zo svojich funkcií v organizácii Earthwatch;

                  10.

                  konštatuje, že vo februári 2010, ešte pred tým, ako bola výkonná riaditeľka agentúry priamo zapojená do činnosti organizácie Earthwatch, bola zmluvne dohodnutá odborná príprava pre 29 zamestnancov agentúry vrátane výkonnej riaditeľky, ktorá spočívala vo vycestovaní na až 10 dní do Karibiku alebo Stredozemia, aby sa podieľali na výskume v rámci rôznych projektov v oblasti biodiverzity, ktoré riadila organizácia Earthwatch, a že podľa vyjadrení výkonnej riaditeľky zaplatila agentúra tejto mimovládnej organizácii spolu 33 791,28 EUR; ďalej poznamenáva, že Dvor audítorov vo svojej záverečnej správe za rok 2010 nezistil v tejto súvislosti žiadny konflikt záujmov;

                  11.

                  berie na vedomie rozhodnutie správnej rady zaviesť kontroly ex ante, čo sa týka členstva výkonného riaditeľa v radách iných organizácií a politiky agentúry v oblasti odbornej prípravy;

                  12.

                  konštatuje, že agentúra potvrdila, že organizácia Worldwatch Institute Europe zaregistrovala v novembri 2010 adresu agentúry ako svoju kontaktnú adresu, a to bez súhlasu agentúry; okrem toho poznamenáva, že výkonná riaditeľka organizácie Worldwatch Institute Europe pôsobila v agentúre ako hosťujúca vedkyňa; vyzýva agentúru, aby v budúcnosti zabezpečila úplnú jasnosť dohôd o hosťujúcich vedcoch; dalej konštatuje že:

                              —

                              v liste z 11. apríla 2012 výkonná riaditeľka agentúry uviedla, že „keď sa EEA dozvedela, že World Watch Institute Europe uvádza na svojej webovej stránke, že zriadil európsku pobočku v priestoroch agentúry, boli prijaté okamžité opatrenia ...“,

                              —

                              zakladajúci akt World Watch Institute Europe dokazuje, že inštitút bol založený 5. novembra 2010 v priestoroch agentúry,

                              —

                              slávnostné otvorenie World Watch Institute Europe sa navyše uskutočnilo v priestoroch agentúry 25. februára 2011 a výkonná riaditeľka agentúry na ňom bola hosťujúcim rečníkom, čo dokazuje webová stránka World Watch Institute Europe;

                  13.

                  berie na vedomie, že agentúra vypracovala revíziu svojej politiky týkajúcej sa konfliktu záujmov a akčný plán v súlade s odporúčaniami európskeho ombudsmana; vyzýva agentúru, aby návrh zverejnila a podporila diskusiu o tejto politike a akčnom pláne pred ich predložením správnej rade;

                  14.

                  poznamenáva, že životopisy riadiacich zamestnancov a členov vedeckého výboru boli sprístupnené na webovej stránke agentúry; ďalej poznamenáva, že vyhlásenia o záujmoch členov vedeckého výboru boli tiež zverejnené; zdôrazňuje, že napriek vyhláseniu agentúry v liste z 15. júna 2012 nie je na jej webovej stránke v súčasnosti dostupný žiaden životopis člena správnej rady, a konštatuje, že dostupný je len odkaz na jej organizačné usporiadanie; vyzýva agentúru, aby v snahe podporiť väčšiu transparentnosť, pokiaľ ide o predchádzanie konfliktom záujmov a ich potláčanie, zverejnila na svojej webovej stránke vyhlásenia o záujmoch a životopisy odborníkov, budúcich hosťujúcich vedcov a členov správnej rady; domnieva sa, že takéto opatrenia by umožňovali orgánu udeľujúcemu absolutórium a verejnosti sledovať ich kvalifikáciu a zabrániť prípadnému konfliktu záujmov;

                  15.

                  očakáva, že mu budú predložené informácie o prebiehajúcom administratívnom vyšetrovaní súvisiacom s agentúrou;

                  16.

                  upozorňuje, že zodpovedný výbor je v úzkom kontakte s agentúrou tak, že vyzýva výkonného riaditeľa na výmenu názorov aspoň raz ročne, že vymenoval kontaktnú osobu spomedzi svojich členov a že agentúru pravidelne navštevuje; konštatuje, že posledná návšteva sa uskutočnila v septembri 2011;

                  17.

                  zdôrazňuje, že od agentúry sa požaduje, aby nadviazala vhodné kontakty so zainteresovanými stranami a aby spolupracovala so zainteresovanými stranami, ako sú externé organizácie; konštatuje, že tieto aktivity nesprevádzajú príslušné opatrenia a nie sú stanovené pravidlá s cieľom vylúčiť možné riziko poškodenia povesti; víta preto záväzok správnej rady a výkonnej riaditeľky uskutočniť potrebné kroky s cieľom okamžite odstrániť tieto riziká;

                  18.

                  vo všeobecnosti víta spoločné vyhlásenie a spoločný prístup k vyššie uvedeným decentralizovaným agentúram, ktoré riešia niektoré významné otázky týkajúce sa udelenia absolutória a domnieva sa, že plán ďalších krokov týkajúcich sa spoločného prístupu, ktorý Komisia predloží do konca roka 2012, tieto otázky riadne zohľadní;

         Výkonnosť

                  19.

                  je si vedomý, že v agentúre v súčasnosti prebieha pravidelné externé hodnotenie, ktoré by malo byť doručené orgánu udeľujúcemu absolutórium v roku 2013; berie na vedomie vyhlásenie správnej rady, že do hodnotenia budú zahrnuté aj interné postupy agentúry;

                  20.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (7) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 57.

         (2)  Ú. v. EÚ L 286, 17.10.2012, s. 356.

         (3)  Ú. v. ES L 248, 16.9.2002, s. 1.

         (4)  Ú. v. ES L 120, 11.5.1990, s. 1.

         (5)  Ú. v. EÚ L 126, 21.5.2009, s. 13.

         (6)  Ú. v. ES L 357, 31.12.2002, s. 72.

         (7)  Ú. v. EÚ L 286, 17.10.2012, s. 388.


title: 2012/586/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej nadácie pre odborné vzdelávanie za rozpočtový rok 2010#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2010

text:
               17.10.2012

               SK

               Úradný vestník Európskej únie

               L 286/238

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej nadácie pre odborné vzdelávanie za rozpočtový rok 2010
   (2012/586/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre odborné vzdelávanie za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2010 spolu s odpoveďami nadácie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 1339/2008 zo 16. decembra 2008, ktorým sa zriaďuje Európska nadácia pre odborné vzdelávanie (3), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a na stanovisko Výboru pre zamestnanosť a sociálne veci (A7-0135/2012),

               1.

               udeľuje riaditeľovi Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2010;

               2.

               uvádza svoje poznámky v priloženom uznesení,

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre odborné vzdelávanie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 145.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 354, 31.12.2008, s. 82.

      (4)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej nadácie pre odborné vzdelávanie za rozpočtový rok 2010
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej nadácie pre odborné vzdelávanie za rozpočtový rok 2010,

                  —

                  so zreteľom na správu Dvora audítorov o overení ročnej účtovnej závierky Európskej nadácie pre odborné vzdelávanie za rozpočtový rok 2010 spolu s odpoveďami nadácie (1),

                  —

                  so zreteľom na odporúčanie Rady z 21. februára 2012 (06083/2012 – C7-0051/2012),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (ES) č. 1339/2008 zo 16. decembra 2008, ktorým sa zriaďuje Európska nadácia pre odborné vzdelávanie (3), a najmä na jeho článok 17,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a na stanovisko Výboru pre zamestnanosť a sociálne veci (A7-0135/2012),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2010 je spoľahlivá a že príslušné transakcie sú zákonné a správne;

                  B.

                  keďže 10. mája 2011 Európsky parlament udelil riaditeľovi Európskej nadácie pre odborné vzdelávanie absolutórium za plnenie rozpočtu nadácie za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, okrem iného:

                              —

                              naliehavo žiadal nadáciu, aby vypracovala striktnejšie rozpočtové postupy v záujme predchádzania vysokému počtu rozpočtových presunov,

                              —

                              vyzval nadáciu, aby splnila svoju povinnosť predložiť súhrnný výkaz rozvrhu platieb, aby boli splnené rozpočtové záväzky, ktoré sú splatné v nasledujúcom rozpočtovom roku a boli uzavreté v skorších rozpočtových rokoch,

                              —

                              vyzval nadáciu, aby na základe svojho rozpočtového nariadenia v prípade potreby presunov žiadala povolenie od svojej správnej rady;

                  C.

                  keďže celkový rozpočet nadácie na rok 2010 bol 19 300 000 EUR v porovnaní s 20 200 000 EUR v roku 2009, čo predstavuje zníženie o 4,46 %;

                  D.

                  keďže pôvodný príspevok Únie do rozpočtu nadácie na rok 2010 predstavoval 18 282 000 EUR v porovnaní so 14 772 000 EUR v roku 2009 (6);

         Rozpočtové a finančné hospodárenie

                  1.

                  konštatuje, že príspevok Únie na rok 2009 predstavuje celkovo 19 872 000 EUR a že táto suma vznikla z pôvodného príspevku Únie, čiže 14 772 000 EUR, a 5 100 000 EUR pochádzajúcich z vrátenia prebytku v predchádzajúcom roku; ďalej pripomína, že pôvodná výška príspevku Únie pre nadáciu na rok 2010 bola 18 282 000 EUR; poznamenáva však, že suma 1 178 000 EUR pochádzajúca z vrátenia prebytku sa k nej pripočítala, čoho výsledkom je celkový príspevok Únie na rok 2010 vo výške 19 460 000 EUR (7);

                  2.

                  berie na vedomie, že v ročnej účtovnej závierke nadácie sa uvádza, že príspevok Únie na rok 2010 predstavoval v skutočnosti 19 196 840,29 EUR; berie na vedomie vyhlásenie nadácie, že skutočná celková výška príspevku poskytnutého nadácii Úniou v roku 2010 bola 19 297 822 EUR, t. j. 19 460 000 EUR mínus 162 178 EUR, čo predstavuje vecný príspevok Únie; na základe informácií od nadácie tiež konštatuje, že z objemu finančných prostriedkov získaných od Únie nadácia využila 19 196 840,29 EUR a zvyšnú sumu vo výške 100 981,71 EUR vrátila Komisii;

                  3.

                  na základe ročnej účtovnej závierky nadácie konštatuje, že jej rozpočet na rok 2010 bol v novembri 2010 pozmenený s cieľom čiastočne kompenzovať neočakávané zníženie príjmov nadácie;

                  4.

                  na základe výročnej správy o činnosti nadácie konštatuje, že nadácia dosiahla mieru plnenia záväzkov 99,9 % v porovnaní s 99,8 % v roku 2009 a 98,5 % v roku 2008 a mieru realizácie platieb 96,5 % v porovnaní s približne 90 % v roku 2009 a 2008;

         Presuny a prenosy

                  5.

                  na základe výročnej správy o činnosti nadácie konštatuje, že v roku 2010 znížila nadácia počet rozpočtových presunov na 15 v porovnaní s 33 v roku 2009 a preniesla iba 12,8 % sumy pridelenej na rok 2010 v porovnaní so 17 % v roku 2009 a 15 % v roku 2008;

         Registrácia výnimiek

                  6.

                  na základe výročnej správy o činnosti nadácie konštatuje, že v registri výnimiek bolo v roku 2010 registrovaných 10 výnimiek v porovnaní s 12 v roku 2009;

                  7.

                  konštatuje, že žiadna z nich nespôsobuje finančné riziko vyššie ako 50 000 EUR; predovšetkým konštatuje, že celková finančná hodnota týchto výnimiek je 100 183 EUR, čo predstavuje 0,53 % celkového rozpočtu nadácie na rok 2010;

         Verejné obstarávanie

                  8.

                  na základe výročnej správy o činnosti nadácie berie na vedomie, že nadácia uzavrela 8 priamych dohôd s externými dodávateľmi, z ktorých žiadny nemá finančné záväzky vyššie alebo rovné sume 50 000 EUR; konštatuje, že celková hodnota priamych dohôd je 93 575 EUR, čo predstavovalo 0,50 % celkového rozpočtu nadácie na rok 2010;

         Ľudské zdroje

                  9.

                  na základe výročnej správy o činnosti nadácie konštatuje, že nadácia mala koncom roka 2010 štyri voľné pracovné miesta v pláne pracovných miest v porovnaní s 10 miestami na konci roka 2009;

                  10.

                  konštatuje tiež, že aktuálny počet zamestnancov nadácie je 128, pričom 15 zamestnancov začalo a 10 prestalo pre nadáciu pracovať v roku 2010;

                  11.

                  na základe výročnej správy o činnosti berie na vedomie, že počet pracovných miest, ktoré sú k dispozícii na vykonávanie mandátu nadácie, je nasledovný:

                              —

                              96 dočasných miest,

                              —

                              33 zmluvných a miestnych zamestnancov a

                              —

                              6 vyslaných národných expertov;

         Výkonnosť

                  12.

                  na základe výročnej správy o činnosti konštatuje, že nadácia vytvorila revidovaný zoznam podnikových ukazovateľov výkonnosti s cieľom zvýšiť význam a merateľnosť svojich cieľov a poskytnúť údaje o celkovej výkonnosti nadácie v oblasti jej hlavnej činnosti a fungovania;

                  13.

                  ďalej konštatuje, že nadácia vypracovala projekt tzv. panelu, ktorého cieľom je zaistiť kľúčové údaje na každodenné monitorovanie činností na účely riadenia a podávania správ;

                  14.

                  okrem toho poznamenáva, že na začiatku roku 2010 bolo úspešne vykonané rozlíšenie platobných tokov podľa rizík, v rámci čoho sa zjednodušili toky pre transakcie s nízkym rizikom;

                  15.

                  víta skutočnosť, že nadácia úspešne zaviedla prvý rok turínskeho procesu, vďaka čomu je k dispozícii stručná zdokumentovaná a komplexná analýza reformy odborného vzdelávania a prípravy v jednotlivých krajinách vrátane stanovenia kľúčových politických trendov, problémov, obmedzení a osvedčených postupov a príležitostí;

         Spolupráca s Európskym strediskom pre rozvoj odborného vzdelávania (Cedefop)

                  16.

                  konštatuje, že v novembri 2009 sa obnovila dohoda o spolupráci medzi nadáciou a strediskom Cedefop na obdobie 2010 – 2013; berie na vedomie, že nadácia a stredisko Cedefop vypracujú každý rok v súvislosti s rámcom ich spolupráce spoločný pracovný plán, ktorý tvorí prílohu pracovných programov oboch agentúr; víta zámer nadácie venovať v budúcich výročných správach o činnosti viac priestoru informovaniu o plnení tohto spoločného pracovného programu;

         Vnútorný audit

                  17.

                  berie na vedomie, že Útvar pre vnútorný audit (IAS) vykonal v roku 2010 audit týkajúci sa plánovania a monitorovania; predovšetkým konštatuje, že IAS vydal osem odporúčaní, z ktorých jedno bolo označené ako veľmi dôležité a týka sa potreby, aby nadácia jednoznačne definovala a opísala prínos svojho prístupu k ročnému plánovaniu;

                  18.

                  v tejto súvislosti naliehavo vyzýva nadáciu, aby sa zamerala na nákladovo efektívne podávanie správ relevantných pre správnu radu nadácie a kľúčové zainteresované strany, ktoré im budú umožňovať preveriť výkonnosť nadácie;

                  19.

                  taktiež vyzýva nadáciu, aby prijala zvyšné odporúčania IAS vyplývajúce z predošlých auditov;

                  20.

                  na základe výročnej správy o činnosti nadácie berie na vedomie, že nadácia prijala 16 revidovaných noriem efektívneho riadenia, ako sú stanovené v rámci jej noriem vnútornej kontroly;

                  21.

                  upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

                  22.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (8) o výkonnosti, finančnom hospodárení a kontrole agentúr.

         (1)  Ú. v. EÚ C 366, 15.12.2011, s. 145.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 354, 31.12.2008, s. 82.

         (4)  Ú. v. ES L 357, 31.12.2002, s. 72.

         (5)  Ú. v. EÚ L 250, 27.9.2011, s. 196.

         (6)  Ú. v. EÚ L 64, 12.3.2010, s. 926.

         (7)  Ú. v. EÚ L 64, 12.3.2010, s. 927.

         (8)  Prijaté texty, P7_TA(2012)0164 (pozri stranu 388 tohto úradného vestníka).

      PRÍLOHA

         ODPORÚČANIA EURÓPSKEHO PARLAMENTU ZA POSLEDNÉ ROKY

                  Európska nadácia pre odborné vzdelávanie

                  2006

                  2007

                  2008

                  2009

                  Výkonnosť

                  nevzťahuje sa

                  nevzťahuje sa

                              —

                              vyzýva agentúru, aby navrhla diachrónnu analýzu činností, ktoré vykonala v tomto a predchádzajúcich rokoch,

                              —

                              vzhľadom na príbuznosť tematických oblastí žiada úzku spoluprácu a synergie medzi nadáciou a strediskom Cedefop a taktiež žiada o pravidelné informácie v správach o činnosti oboch riaditeľov,

                              —

                              ťažkosti so zistením priamej súvislosti medzi výsledkami projektu nadácie a činnosťami inštitúcií.

                  vyzýva nadáciu, aby pripravila porovnanie svojich činností vykonaných za rok, za ktorý sa má udeliť absolutórium, a za predchádzajúci rozpočtový rok.

                  Rozpočtové a finančné hospodárenie

                  nadácia nedodržala pravidlá na predloženie rozpočtu: nadácia zverejnila iba viazané rozpočtové prostriedky na rok 2006 a nezohľadnila platobné rozpočtové prostriedky.

                  suma pripísaných príjmov je v opravnom rozpočte uvedená nesprávne: správna výška je 1 200 000 EUR a nie uvedených 3 400 000 EUR, ktoré chybne zahŕňajú aj sumu pripísaných príjmov z predchádzajúceho roka.

                  nevzťahuje sa

                              —

                              naliehavo žiada nadáciu, aby vypracovala striktnejšie rozpočtové postupy v záujme predchádzania vysokému počtu rozpočtových presunov,

                              —

                              vyzýva nadáciu, aby na základe svojho rozpočtového nariadenia v prípade potreby presunov žiadala povolenie od svojej správnej rady,

                              —

                              pripomína povinnosť predložiť súhrnný výkaz rozvrhu platieb splatných v nasledujúcich rozpočtových rokoch, aby sa splnili rozpočtové záväzky zahrnuté v predchádzajúcich rozpočtových rokoch.

                  Ľudské zdroje

                  nevzťahuje sa

                  nevzťahuje sa

                              —

                              vyzýva nadáciu (pozri vnútorný audit), aby sa zaoberala nedostatkami v postupoch prijímania zamestnancov → komisie na hodnotenie výberu zamestnancov musia poskytovať dostatočné množstvo informácií o použitých postupoch vrátane odôvodňovania svojich rozhodnutí a uvádzania dátumov ich prijatia, aby tak zaistili transparentnosť týchto postupov,

                              —

                              vyzýva nadáciu, aby dodržiavala smernicu Rady 2000/78/ES (1)

                  nevzťahuje sa

                  Vnútorný audit

                  nevzťahuje sa

                  nevzťahuje sa

                  vyzýva agentúru, aby prijala kroky na splnenie 15 z 27 odporúčaní vydaných Útvarom pre vnútorný audit → t. j. aby bezodkladne zaviedla niektoré normy vnútornej kontroly (týkajúce sa zdokumentovania postupov, dohľadu nad finančnými transakciami a kontinuity jednotlivých operácií) a niektoré odporúčania v oblasti riadenia ľudských zdrojov (týkajúce sa riadenia ľudských zdrojov v ročných plánoch a správach o činnosti, stanovovania cieľov a zaznamenávania pracovného času zamestnancov).

                  berie na vedomie, že v roku 2009 bolo uzavretých 11 z 15 odporúčaní útvaru IAS.

         (1)  Ú. v. ES L 303, 2.12.2000, s. 16.